**Datum:** 6. 1. 2024

**ZADEVA:** Poročilo o delu PGD in upravnega odbora

Koledarsko leto 2023 smo v januarju pričeli z izvedbo najprej mladinskega in naslednji dan še članskega občnega zbora, katerega se je udeležilo več kot 100 gasilk in gasilcev ter ostalih predstavnikov društev in služb, s katerimi sodelujemo. Izvedene so bile tudi volitve, na katerih smo izvolili novega predsednika društva. V mesecu februarju in marcu smo se udeležili občnih zborov nekaterih naših prijateljskih društev v Sloveniji in pobratenih na Hrvaškem. V okviru mednarodnega sodelovanja smo DVD Hvar predali v uporabo 10 kompletov IDA, zaščitnih oblek in čelad, na OŠ Loka Črnomelj pa izvedli delavnice. Učencem smo predstavili naše delo, vozila in opremo.

Ob prazniku žena 8. marca smo za naše članice pripravili manjšo pogostitev, s katero smo se jim poklonili ob njihovem dnevu. V okviru spomladanske čistilne akcije v občini Črnomelj smo uredili gasilski dom in njegovo okolico ter sodelovali pri čiščenju izvira na Jelševniku. Konec marca so nas obiskali še prijatelji iz PGD Hinje. Meseca aprila smo se udeležili prireditve v okviru Civilne zaščite Črnomelj, na kateri sta dva naša člana prejela srebrna trakova in en bronasti trak civilne zaščite.

V mesecu maju smo skupaj s predstavniki ostalih društev sektorja Črnomelj, prijateljskih in pobratenih društev iz Slovenija ter Hrvaške obeležili praznik svetega Florjana, katerega se je udeležilo več kot šestdeset gasilcev. Praznovanje ob dnevu našega zavetnika smo začeli s sveto mašo v župnijski cerkvi, sledil je kratek slovesni program pri gasilskem domu ter druženje. V istem tednu smo se udeležili Florjanovega tudi v Duga Resi in Žužemberku. V maju smo sodelovali tudi z vzgojno izobraževalnimi ustanovami. Na obisk v gasilski dom prišli Zajčki in Mravljice iz vrtca Loka. Ogledali so si našo opremo in vozila, najpogumnejši pa so se zapeljali z gasilsko avto lestvijo. Sodelovali smo na zaključni prireditvi S-faktor, katere organizator je bila šola OŠ Milke Šobar – Nataše.

Junija smo se udeležili bratskih iger v Ogulinu, parade na Maverlenu, skupščine GZ Črnomelj, obeležili pa smo tudi 30 letnico od imenovanja društva v enoto posebnega pomena. Na skupno pot smo pospremili našega člana Mateja in njegovo Anamarijo. Meseca julija smo se udeležili štirih parad, v Učakovcih, Petrovi vasi, Radencih in v Rodinah. Bili smo na obisku v Duga Resi, kjer smo se družili s svojimi prijatelji in odšli na spust po Mrežnici.

V mesecu avgustu so se naši mentorji in mladi udeležili gasilskega tabora gasilske mladine iz GZ Črnomelj v Vinici. Obiskali so nas gasilci iz Delčevega, Moravč, Šinkovega turna, katerim pa smo pomagali tudi pri izvedbi njihovega tabora v Prelesju. Konec avgusta smo izvedli tradicionalno kolesarjenje in izlet ter druženje članstva v Senju.

Septembra smo se udeležili praznovanja 150 letnice bratskega društva DVD Ogulin. Mesec oktober je bil med najbolj aktivnimi meseci. Odšli smo na kongres GZS v Žalec, kjer smo bili del parade. Zaključili smo projekt menjave ogrevanja v domu in postavili novo toplotno črpalko, katero smo sofinancirali s pomočjo svojih partnerjev, svojim lastnim finančnim vložkom in državnimi razpisi. V Slunju smo se udeležili piknika pobratenih društev. Organizirali smo dan odprtih vrat, se udeležili Dneva gasilca GZ Črnomelj in praznovanja 155 letnice DVD Ogulin. Obiskali so nas prijatelji iz PGD Dob pri Šentvidu in Dole pri Litiji.

Novembra smo imeli obiske Gasilskih zvez Šmartno pri Litiji in Domžale, ter društev PGD Zbure in Stanežiče – Dvor, izvedli pa slikanje mladih za koledar. V mesecu decembru smo za člane organizirali strokovno ekskurzijo, se znašli v vlogi božičkovih pomočnikov in pomagali pri dostavi daril, ki so jih zbrali v Knjižnici Črnomelj v sklopu akcije Božiček za en dan. V društvu smo izvedli prvo ocenjevanje "paričkof", ki so jih z ljubeznijo ustvarili naši člani. V duhu tradicije in povezanosti članov našega gasilskega društva smo po domovij naše gasilske veterane, za njih pa tudi organizirali tradicionalno prednovoletno srečanje.

Kot ste lahko slišali, smo bili zelo dejavni. V letu 2023 se nam je tudi pridružilo 39 novih članov. Upravni odbor je zasedal na 11 sejah, od tega so bile 3 korespondenčne. Sodelovali smo z okoljem, v katerem delujemo, skrbeli za delovanje vseh ravni v društvu, nadgrajevali evidenco Vulkan, na gasilskem domu smo izvajali redna vzdrževalna dela, na naših balkonih in oknih je ponovno zacvetelo cvetje, pred domom pa na obnovljenih drogovih zaplapolale nove zastave. Vsi skupaj smo se trudili zagotavljati finančno stabilnost društva, z mislimi pa smo že bili tudi v novem koledarskem letu 2024, ko nas čakajo novi izzivi.

Na tej točki bi se rad zahvalil vsem članom, predvsem tistim najbolj aktivnim, vsem operativnim gasilcem, mentorjem mladine, članicam, veteranom in gasilski mladini, ki jih je iz leta v leto več. Iskrena hvala vsem donatorjem in sponzorjem ter vsem drugim partnerjem, med katerimi najbolj izstopa Občina Črnomelj in Gasilska zveza Črnomelj.

Z gasilskim pozdravom **»V službi ljudstva – NA POMOČ!«**

Darjan Grudnik

predsednik PGD Črnomelj

nižji gasilski častnik